text: Vil sikre giftdepot med tjørn
  09 september 2011 kl. 10.53
  Region Syddanmark vil sikre giftdepotet Banegraven i Grindsted med hundredvis af stikkende tjørne-planter. Det skal forhindre hunde og børn i at grave sig ned til giftstofferne.
  - Et enigt udvalg indstiller til regionsrådet, at det bliver første skridt, siger formanden for regionens Grindsted-udvalg, Bent Bechmann (Kons.). Men der er ikke tale om, at vi bare vil gemme forureningen, tværtimod.
  
  Forskere skal hjælpe
  Region Syddanmark har gennemført alle de jord-analyser, som findes. 
  Men en total opgravning vil løbe op i 80 -140 millioner kroner. Og så er problemet bare blevet flyttet et andet sted hen, siger Bent Bechmann. 
  -Derfor vil vi gerne forsøge at appellere til forskere i hele verden om at hjælpe med løse gift-problemet. F.eks. i EU-regi, siger han til TV SYD.
  
  Tidshorison: 100 - 300 år
  Regionens ndersøgelse har vist, at kemikalierne fra Grindstedværkets produktion for mere end 50 år siden, danner nogle meget giftige forbindelser. De trænger langsom ned gennem undergrunden - og truer et af de største grundvandsmagasiner i Midtjylland.
  - Vi arbejder med en tidshorisont på 100 til 300 år, forklarer Bent Bechmann.
  
  En værre forurening
  På det store banegravsområde skal hele det nuværende dæk-lag skrælles af og erstattes med ny, ren jord/sand. Og så skal de stikkende planter holde mennesker og dyr væk. 
  Han noterer, at foruden Banegraven står kommune, region og staten overfor en måske endnu værre forurening på lossepladsen i Grindsted. 
  Den skal i de kommende år gennemanalyseres efter samme model som banegraven.
  - Regionen har ansvar for den forurening, der er i jorden, staten for det, som siver ud i vandet- og kommunen skal sikre borgerne mod det, som damper op af jorden, forklarer Bent Bechmann.
  